Morten Helveg Petersen (RV), 2007-10-11:
Jeg vil gerne starte med at kvittere for det flotte arbejde, som danske soldater udfører i verdens brændpunkter.
Vi sender vore tanker til efterladte familier, der har bragt så store ofre i kampen for et internationalt retssamfund, for det er det, der er på spil i Afghanistan.
Hvis vi vil bekæmpe og forebygge terror, må indsatsen i Afghanistan ikke mislykkes.
Hvis vi vil bidrage til genopbygning og stabilitet og til, at piger og kvinder hjælpes på vej til at tage en uddannelse - ja, så må indsatsen i Afghanistan ikke mislykkes.
Indsatsen i Afghanistan hviler som bekendt på en stribe resolutioner, som er vedtaget i FN’s Sikkerhedsråd.
NATO opererer således på et klart folkeretligt grundlag efter invitation fra den demokratisk valgte afghanske regering, og med den såkaldte Afghanistan Compact har verdenssamfundet og Afghanistan udformet en overordnet ramme for et samarbejde, hvor der opstilles målsætninger for genopbygning, og hvor også Danmark kan og bør spille en særdeles aktiv rolle.
På den baggrund gav Det Radikale Venstre sin tilslutning til beslutningsforslag nr. B 161, der udgør grundlaget for vores tilstedeværelse i Afghanistan, og derfor kan vi også tiltræde det beslutningsforslag, vi behandler i dag, om at sende kampvogne til Afghanistan med henblik på beskyttelse af vore soldater.
Der har været en diskussion om, hvorvidt det var et relevant bidrag at sende af sted.
Vi lægger vægt på, at det, i forbindelse med at Danmark får et nyt og større operationsområde, giver mening at udsende et sådant bidrag, dels for at beskytte vore soldater bedre, dels fordi kampvogne angiveligt vil kunne bidrage til at løse missionen bedre.
Det Radikale Venstre lægger vægt på den samtænkning og det samspil, der er mellem det civile og det militære i vores indsats i Afghanistan.
I beslutningsforslag nr. B 161 står der således, at der i 2007 vil blive udarbejdet civile og militære benchmarks for Danmarks styrkede indsats i Helmandprovinsen, og jeg vil gerne bede udenrigsministeren bekræfte her i dag, at det fortsat er gældende, og at det er arbejde, man er i gang med.
Hvorfor nu det?
Det er vigtigt, at vi forsøger at give den danske befolkning et bedre indtryk af, hvad det er, vi bidrager med, hvad det er, vi bidrager til, og i hvilken ramme vores indsats indgår.
Det Radikale Venstre følger udviklingen i Afghanistan nøje.
Den danske mission i Afghanistan er yderst farlig, hvilket de seneste dødsfald jo desværre demonstrerer i al deres uhyggelighed, og vi skal være åbne over for, at missionen kan blive langvarig.
Vi skal overvåge udviklingen i Afghanistan løbende for at diskutere, om strategien er rigtig, og om vi opfylder de målsætninger, vi gerne vil opfylde.
Der er brug for mere koordination i det internationale samfund, når det gælder genopbygningsindsatsen.
Der er problemer med hensyn til den nuværende afghanske regering, og vi skal gøre alt, hvad vi kan, for at undgå, at civilbefolkningen lider overlast under militære operationer.
I det hele taget er Afghanistan en særdeles farlig, vanskelig og kompliceret mission, men det ændrer ikke ved det grundlæggende forhold, at Afghanistanmissionen er rigtig i kampen for et internationalt retssamfund.
Det Radikale Venstre kan støtte forslaget.